Respublika hududiga kirib kelgan va bir qismi yaroqsiz holatga kelib qolgan mahsulotlarni bojxona va boshqa vakolatli organlar tomonidan yoʻq qilish tartib-taomillarini soddalashtirish toʻgʻrisida
(resolution, 2025-08-13)

Oʻzbekiston Respublikasi Prezidentining “Samarqand viloyatida investitsiya va tadbirkorlik muhitini yanada rivojlantirish hamda aholi turmush darajasini yaxshilash chora-tadbirlari toʻgʻrisida” 2024-yil 29-noyabrdagi PQ-407-son qarori ijrosini taʼminlash maqsadida Vazirlar Mahkamasi qaror qiladi: 1. Respublika hududiga kirib kelgan va yaroqsiz holatga kelib qolgan mahsulotlarni bojxona va boshqa vakolatli organlar tomonidan yoʻq qilish tartib-taomillarini soddalashtirish maqsadida Oʻzbekiston Respublikasi Iqtisodiyot va moliya vazirligi hamda Investitsiyalar, sanoat va savdo vazirligining quyidagi takliflari maʼqullansin: Oʻzbekiston Respublikasi hududiga kirib kelgan va yaroqsiz holatga kelib qolgan tovarlar “yoʻq qilish”, shuningdek, tovarlar “davlat foydasiga voz kechish” bojxona rejimlariga rasmiylashtirilganda umidsiz qarzdorlik deb eʼtirof etish; tashqi savdo shartnomalari boʻyicha umidsiz qarzdorliklarni hisobdan chiqarish tartib-taomillarini elektron shaklda amalga oshirish amaliyotini yoʻlga qoʻyish; Oʻzbekiston Respublikasi hududiga kirib kelgan va yaroqsiz holatga kelib qolgan tovarlarni yoʻq qilish yuzasidan xulosani berishning yagona tartibini ishlab chiqish hamda “Yagona darcha” bojxona axborot tizimi orqali raqamlashtirilgan holda taqdim etish. 2. Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi tomonidan “E-kontrakt” tashqi savdo axborot tizimi ishlab chiqilgani hamda Tashqi savdo operatsiyalarining yagona elektron axborot tizimi orqali amalga oshiriladigan barcha operatsiyalar “E-kontrakt” tashqi savdo axborot tizimi orqali davom ettirilishi maʼlumot uchun qabul qilinsin. Bunda Iqtisodiyot va moliya vazirligi huzuridagi Bojxona qoʻmitasi Investitsiyalar, sanoat va savdo vazirligi, Soliq qoʻmitasi hamda Markaziy bank bilan birgalikda 2026-yil 1-iyuldan boshlab tashqi savdo shartnomalari boʻyicha umidsiz qarzdorliklarni hisobdan chiqarish tartib-taomillarini “E-kontrakt” tashqi savdo axborot tizimi orqali elektron shaklda amalga oshirish amaliyotini joriy etsin. 3. Oʻzbekiston Respublikasi Ekologiya, atrof-muhitni muhofaza qilish va iqlim oʻzgarishi vazirligi Iqtisodiyot va moliya vazirligi huzuridagi Bojxona qoʻmitasi, manfaatdor vazirlik va idoralar bilan birgalikda: a) uch oy muddatda Oʻzbekiston hududiga kirib kelgan va yaroqsiz holatga kelib qolgan tovarlarni yoʻq qilish yuzasidan xulosa berish tartibini ishlab chiqsin va Vazirlar Mahkamasiga kiritsin. Bunda xulosa shakli, xulosani olish uchun taqdim etiladigan ariza shakli, arizani koʻrib chiqish muddati, tovarlarni yoʻq qilish usullari va joyi nazarda tutiladi; b) 2026-yil 1-yanvardan boshlab Oʻzbekiston hududiga kirib kelgan va yaroqsiz holatga kelib qolgan tovarlarni yoʻq qilish yuzasidan xulosani “Yagona darcha” bojxona axborot tizimi orqali raqamlashtirilgan holda taqdim etishni yoʻlga qoʻysin. 4. Vazirlar Mahkamasining 2021-yil 14-apreldagi 216-son qarori bilan tasdiqlangan Tashqi savdo operatsiyalarining yagona elektron axborot tizimidan umidsiz qarzdorliklarni hisobdan chiqarish tartibi toʻgʻrisidagi nizomga ilovaga muvofiq quyidagilarni nazarda tutuvchi oʻzgartirish va qoʻshimcha kiritilsin: respublika hududiga kirib kelgan va yaroqsiz holatga kelib qolgan mahsulotlarni bojxona va boshqa vakolatli organlar tomonidan yoʻq qilish tartib-taomillarini soddalashtirish; shartnoma tomonlariga bogʻliq boʻlmagan sabablarga koʻra tovarlarni transportda tashish va saqlash jarayonida yaroqsiz boʻlib qolishi natijasida “yoʻq qilish” va “davlat foydasiga voz kechish” bojxona rejimlariga rasmiylashtirish. 5. Oʻzbekiston Respublikasi Iqtisodiyot va moliya vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni uch oy muddatda ushbu qarorga muvofiqlashtirsin. 6. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin. 1. 2-bandning ikkinchi xatboshisi quyidagi tahrirda bayon etilsin: “umidsiz qarzdorlik — TSOYAEATda shakllangan, biroq tashqi savdo shartnomalari tomonlarining majburiyatlari sud qaroriga asosan bekor qilinishi tufayli yoki bankrotlik, tugatish, qarzdorning vafoti yoki daʼvo muddati tugashi sababli toʻlanishi mumkin boʻlmagan qarzdorlik, shuningdek, TSOYAEATda shakllangan, biroq tashqi savdo shartnomalari tomonlari oʻrtasida haqiqatda mavjud boʻlmagan, tomonlarga bogʻliq boʻlmagan sabablarga koʻra tovarlarni transportda tashish va saqlash jarayonida yaroqsiz boʻlib qolgan, “yoʻq qilish” va “davlat foydasiga voz kechish” bojxona rejimlariga rasmiylashtirilgan yoxud davlat organi tomonidan musodara yoki yoʻq qilingan, shu jumladan, kredit-nota asosida taqdim etilgan chegirma natijasida yuzaga kelgan qarzdorlik”. 2. 5-bandda: yettinchi xatboshidan “va boshqa” soʻzlari chiqarib tashlansin; oʻninchi xatboshi “yaroqsiz boʻlib qolgan hamda” soʻzlaridan keyin “yoʻq qilish” bojxona rejimiga rasmiylashtirilishi,” soʻzlari bilan toʻldirilsin; oʻn ikkinchi xatboshi quyidagi tahrirda bayon etilsin: “tovarlar “davlat foydasiga voz kechish” bojxona rejimiga rasmiylashtirilishi natijasida yuzaga kelganligi”. 3. 6-bandda: yettinchi xatboshidan “va boshqa” soʻzlari chiqarib tashlansin; toʻqqizinchi xatboshidagi “shartnoma” soʻzi “yetkazib berilgan tovarlar (bajarilgan ishlar, koʻrsatilgan xizmatlar)” soʻzlari bilan almashtirilsin; oʻn birinchi xatboshi “yaroqsiz boʻlib qolganligini” soʻzlaridan keyin “, “yoʻq qilish” bojxona rejimiga rasmiylashtirilganligini” soʻzlari bilan toʻldirilsin; quyidagi mazmundagi oʻn uchinchi va oʻn toʻrtinchi xatboshilar bilan toʻldirilsin: “tovarlarning davlat foydasiga voz kechilganligini tasdiqlovchi hujjat. Bunda Adliya vazirligi tomonidan xoʻjalik yurituvchi subyektlarning bankrotligi yoki tugatilishi natijasida reyestrdan chiqarilganligi haqidagi maʼlumotlar onlayn rejimda TSOYAEATga taqdim etib boriladi”.